血傘

《血傘》係一套一度由香港激進親中共派政黨正義聯盟黨有份參與計劃，原定由銀河星娛樂製作有限公司同埋Good Show TV製作，但之後冇咗消息嘅愛國電影。本來嘅計劃入面，電影嘅故仔係講雨傘革命成功推翻香港政府，之後嘅十年，香港會變成點嘅故事，希望港人反思香港嘅命運。

籌備工作 
電影計劃由正義聯盟黨副主席蔡克健編劇同執導，而黨內成員都會參與演出。

喺發佈記者會嘅通告入面，負責製作嘅銀河星娛樂製作形容『香港泛民歪理當道，本土暴力橫行，已經嚴重打擊了香港法治和經濟發展』。而去到喺2016年5月12號發佈記者會上面，愛港之聲、和平論壇、珍惜群組、同心護港、香港政研會、保衛香港運動等激進親中共派都有派代表出席。蔡克健喺記者會上說，佢同大陸朋友開設電影公司，投資最少港幣100萬元，預計7月開鏡，到9月就可以上映。佢當時又話，搵演員係有難度，因為需要年輕演員參與演出，但有年輕演員知道電影嘅主題後就拒絕拍攝。

去到同年10月，蔡克健同埋Good Show TV仍然喺Facebook出帖招募演員，包括男女主角同臨時演員，又聲稱部戲會喺12月完工，預計拍20日。Good Show TV嘅代表喺2016年10月接受立場新聞訪問嘅時候就話，劇中會重現「喜記橋底辣蟹」少東主阻止佔領者示威、佔領者被「胸襲」、警察亂打人嘅場面同埋「六八九先生嘅衰嘢」。佢又形容佔領運動「冇啱冇錯，天時地利人和就會發生」，憂慮蔡克健視角偏頗，要求加入呢啲場面，否則唔會注資，又強調冇收正義聯盟一分錢。

外間當時反應 
 電影評論網站《講。鏟。片》喺2016年5月16號發表文章形容，整個製作過程相當趕急，搵年青人去拍並唔容易，又形容電影海報「奇趣」。

後續

2018年再被提及 
喺2018年8月，香港蘋果日報就報道，蔡克健近日有唔少電影工作，但係就係無《血傘》，有網民就問蔡克健《血傘》係咪爛尾，蔡就話未開拍，然後當網民繼續問，點解咁多愛國愛港人都開唔到，蔡克健只係回覆佢話：「你繼續意淫啦，小心身體呀！」

時代－一套喺2020年拍攝，對香港修例風波當中對泛民主派持負面態度嘅電影

建制派
港產片